Nicklas Bendtner tog ti kilo på i Juventus på grund af piller og hård træning. Han tror dog ikke, at det var ulovlige midler.

FC København-angriberen Nicklas Bendtner var i sæsonen 2012/2013 udlejet til Juventus, da han ikke indgik i Arsenal-manager Arsene Wengers fremtidsplaner.

Men selvom opholdet ikke bød på overvældende mængder af spilletid, så skete der store ændringer med den 31-årige angriber i den italienske storklub.

Han begyndte nemlig at få individuel kosttilskud og piller og dyrkede hård styrketræning, hvilket betød, at han tog 10 kilo på.

Det afslører Nicklas Bendtner i bogen ‘Begge sider’, der er skrevet af Rune Skyum-Nielsen.

- Jeg kan bare mærke, at jeg gør fremskridt. Bliver klart stærkere. Og det er ikke kun pillernes skyld. Vi træner anderledes. Nogle dage bliver vi i fitnessafdelingen og kører ren power. Maks. belastning og eksplosion, igen og igen. Det vokser man af, lyder det fra Nicklas Bendtner, der fortsætter:

- Vi pukler igennem, og pludselig er jeg 10 kilo tungere. Jeg vejer 98, men føler mig ikke spor langsom. Jeg føler, jeg er på vej ind i mit livs form.

Ifølge Nicklas Bendtner var Juventus langt foran de engelske klubber med skræddersyede kosttilskud og piller, som blev ordineret af klubbens læger.

Om det var ulovlige midler ved han dog ikke - og han vil heller ikke vide det.

- Hvis der er noget ulovligt på spil, så foregår det, uden at jeg ved noget om det. Helt ærligt. Af og til kommer dopingkontrollanterne forbi, men de finder aldrig noget. Fordi der ikke er noget at finde. Sådan vælger jeg at se på det, fortæller han.

Nicklas Bendtner og resten af FCK-mandskabet tager torsdag aften imod Dynamo Kiev i Europa League.

Abonnement til F.C. Københavns hjemmekampe - Fast adgang fra 79 kr./md.* (*6 md. binding / min. 474 kr.)